b'\n_START_ARTICLE_\nJo\xc5\xbee Perme\n_START_SECTION_\n\xc5\xbdupanovanje\n_START_PARAGRAPH_\nZa \xc5\xbeupana ob\xc4\x8dine \xc5\xa0t. Jurij je bil prvi\xc4\x8d izvoljen leta 1909. Na tej funkciji je slu\xc5\xbeboval do leta 1931 ter nato ponovno med letoma 1936 in 1940; skupno je bil \xc5\xbeupan 26 let in pol._NEWLINE_Prizadeval si je za modernizacijo ob\xc4\x8dine; \xc5\xbee pred 1. svetovno vojno je \xc5\xbeelel izvesti izgradnjo vodovoda. Posve\xc4\x8dal se je tudi izgradnji in popravilu osnovne cestne infrastrukture, npr. ceste na relaciji Ponova vas - Grosuplje, ki pred tem sploh ni obstajala. V letih 1927 in 1929 je z odkupom elektrarne v Zagradcu poskrbel za delno elektrifikacijo ob\xc4\x8dine._NEWLINE_Bil je ustanovitelj Vodne zadruge za osu\xc5\xa1itev travnikov, kar je bilo kasneje raz\xc5\xa1irjeno \xc5\xa1e na preostale ob\xc4\x8dine v okolici.\n_START_SECTION_\nOdkritje \xc5\xbdupanove jame\n_START_PARAGRAPH_\nZa\xc4\x8dasa obiskovanja ljudske \xc5\xa1ole v \xc5\xa0t. Juriju se je za\xc4\x8del zanimati za naravo in kra\xc5\xa1ko podzemlje. Dvorano Ledenico ter Brezno pri Opolzkem kamnu je ve\xc4\x8dkrat raziskoval \xc5\xbee kot najstnik, saj sta bili obe znani doma\xc4\x8dinom \xc5\xbee prej._NEWLINE_Na podlagi svojega zanimanja in zgodnjih obiskov je sklepal, da obstaja mo\xc5\xbenost povezave med Ledenico in Breznom. 26. maja 1926 se je skupaj s svojim sinom, Josipom, ter kroja\xc5\xa1kim mojstrom in njegovim sinom odpravil v prej omenjeno Brezno pri Opolzkem kamnu, da potrdi svojo domnevo. S pomo\xc4\x8djo lestve so se on in oba fanta spustili v 9,3 m globoko brezno. Sam je nato iskal prehod do Ledenice, vendar mu ni uspelo najti neposredne povezave._NEWLINE_Kasnej\xc5\xa1e raziskovanje jame je pripeljalo do odkritja novih dvoran, sledila pa je tudi izvedba kopanja rova do Ledenice.'